Sophie Hæstorp Andersen (S), 2012-12-11:
Der er fortsat store udfordringer på narkotikaområdet.
Antallet af stofmisbrugere i Danmark er steget.
Antallet af narkotikarelaterede dødsfald er ligeledes steget fra 239 dødsfald i 2008 til 285 dødsfald i 2011.
Brugen af kokain i de større byer er voksende sammen med antallet af indlæggelser på landets sygehuse med narkotikarelaterede forgiftninger, ligesom der ses et stigende antal stofrelaterede diagnoser blandt patienter i psykiatrisk behandling.
Som et lille lyspunkt er der i dag færre unge, der eksperimenterer med hårde stoffer, hvis vi skal tro den seneste rapport om narkotikasituationen i Danmark, men der er altså desværre også mange, der stifter bekendtskab med Giftlinjen eller andre steder, når de eksperimenterer.
Derfor har vi i Socialdemokratiet længe kæmpet for en ny tilgang til narkotikapolitikken.
Stofafhængighed er et socialt fænomen med både sociale og sundhedsmæssige konsekvenser.
En meget stor gruppe stofmisbrugere lever under så kummerlige vilkår, at deres risiko for at dø af en overdosis eller blive smittet med alvorlige infektionssygdomme er urimelig og unødvendig høj.
Der er dermed en gruppe af mennesker, som er afhængige af stoffer, men som vi i vores samfund aktuelt ikke når ud til, eller som ikke i tilstrækkelig grad profiterer af den indsats, vi gør for at hjælpe dem.
Vi er stolte over, at der nu er igangsat stofindtagelsesrum – bedre kendt som fixerum – i København og snart også i Odense, hvor stofbrugerne kan indtage deres stoffer under hygiejniske forhold, og hvor der er personale, der kan hjælpe, hvis der sker en forgiftning, eller hvis man ønsker hjælp til at komme i behandling.
Vi har kunnet se på faldet i forgiftninger i København, at det hjælper at møde stofmisbrugerne på den måde, og vi håber, at det vil brede sig til f.eks. Esbjerg, Aarhus og Aalborg, hvor dødeligheden stadig er alt, alt for høj.
Vi glæder os til den dag, hvor De Konservative også kan støtte en sådan livreddende hjælp på gadeplan.
I andre tilfælde har stofbrugeren et ønske om for en tid at kunne undslippe narkobagmænd og kriminalitet – få sovet ud – mens man forsøger at få styr på et kaotisk liv.
I Socialdemokratiet var vi glade for, at vi allerede med satspuljeaftalerne for 2012 og 2013 kunne støtte etableringen af et akut krisecenter, hvor målgruppen er kaotiske misbrugere med behov for en skærmet og akut indsats.
Vi synes, det er yderst sympatisk, at De Konservative foreslår, at man laver akuthuse, men nu har vi jo igangsat nogle forsøg, og lad os lige samle op på erfaringerne med dem.
Jeg er også af den holdning, at akuthuse ikke skal etableres i statstlig regi, men af kommuner eller regioner, alt efter hvem der i fremtiden har ansvaret for stofmisbrugsbehandlingen i Danmark.
En anden ting, som Socialdemokratiet har kæmpet for at få indført for at hjælpe de mest udsatte stofbrugere, er tilbud om at komme i behandling med lægeordineret heroin.
Det er en behandling, der har været kendt i Holland i en række år, og som med stor succes har reddet livet for en række udsatte mennesker, der var afhængige af stoffer.
For nogle har det også betydet en ny vej til stoffrihed eller i hvert fald til et mindre forbrug af stoffer.
I 2008 gav den daværende borgerlige regering efter for presset, men ville alene målrette tilbuddet til dem, der kunne injicere heroinen – altså stiknarkomanerne.
Det beklagede vi dengang meget i Socialdemokratiet, for vi mente, at andre og mere skånsomme metoder også skulle tages i brug.
Nu forhandler vi med kommunerne om at indføre det.
Sundhedsstyrelsen har lavet en rapport, så endnu flere kan rummes i heroinbehandlingen til gavn for dem selv, deres familier og vores samfund.
Det burde jo netop være en sundhedspædagogisk opgave at sikre, at den lægeordinerede heroin indtages under anvendelse af de mest helbredsfremmende metoder, hvis man kan sige det på den måde.
Mange steder har det dog vist sig – som også et utal af samråd med de daværende socialministre fra Venstre og De Konservative viste – at man i kommunerne ikke altid er gode nok til at finde hurtigt frem til den behandling, der passer til personens situation, hvor valget kan stå mellem ambulant behandling eller døgnbehandling osv., og at den lægelige behandling af stofafhængighed ikke har garantier eller er omfattet af regler om frit valg af læge.
Kommunernes Landsforening er jo netop kommet med et nyt misbrugsudspil – jeg tror, de offentliggjorde det på deres hjemmeside i går – hvori det bl.a. foreslås, at man skal blive bedre til at screene for psykiatriske baggrunde, altså være opmærksom på, at folk kan være psykisk syge og bruger stofferne for at kunne leve med den sygdom.
I udspillet foreslås det også, at der skal ske andre tiltag, der kan forbedre stofmisbrugsbehandlingen.
Det kan jeg godt forstå, for der har længe været fokus på indsatsen.
Det er glædeligt, at De Konservative nu har set skriften på væggen og er villige til at tage en diskussion om, hvordan vi kan forbedre den danske indsats for at hjælpe de mennesker, der er motiverede for at komme i behandling for deres afhængighed.
Vi synes, der er en række gode elementer i de forskellige beslutningsforslag, men også elementer, som regeringen allerede har sat i gang.
Derfor finder vi det mest rigtigt, at vi i Sundhedsudvalgets regi går sammen om at lave en beretning, der peger fremad mod at forbedre indsatsen over for stofmisbrugerne, og vi håber, at De Konservative som forslagsstillere vil være med til at kigge på det i det kommende udvalgsarbejde.
Tak for ordet.